ดอลล์ปรับลงหลังเฟดส่งสัญญาณยังไม่ปรับขึ้นดบ.
สกุลเงินดอลลาร์สหรัฐปรับตัวลดลงเมื่อเทียบสกุลเงินหลักในตระกร้าเงินเมื่อคืนวันศุกร์ที่ผ่านมา (21 ส.ค.) เนื่องจากนักลงทุนไม่คาดว่าธนาคารกลางสหรัฐ (เฟด) จะปรับขึ้นอัตราดอกเบี้ยอย่างเร็วที่สุดในเดือนก.ย.นี้ หลังจีนเปิดเผยข้อมูลเศรษฐกิจที่อ่อนแอ
23 ส.ค. 2558

สำนักข่าวอินโฟเควสท์รายงานว่า ค่าเงินยูโรปรับตัวเพิ่มขึ้นเมื่อเทียบกับดอลลาร์สหรัฐ ที่ระดับ 1.1359 ดอลลาร์สหรัฐ จากระดับ 1.1193 ดอลลาร์ ขณะที่เงินปอนด์เพิ่มขึ้นแตะ 1.5703 ดอลลาร์สหรัฐ จากระดับ 1.5672 ดอลลาร์สหรัฐ
ค่าเงินดอลลาร์สหรัฐปรับตัวลดลงเมื่อเทียบกับเงินเยนที่ระดับ 122.06 เยน จากระดับ 123.48 เยน และลดลงเมื่อเทียบกับฟรังค์สวิสที่ระดับ 0.9486 ฟรังค์ จากระดับ 0.9619 ฟรังค์ ขณะที่ค่าเงินดอลลาร์ออสเตรเลียปรับตัวลดลงเมื่อเทียบกับดอลลาร์สหรัฐที่ระดับ 0.7329 ดอลลาร์สหรัฐ จากระดับ 0.7337 ดอลลาร์สหรัฐ และค่าเงินดอลลาร์แคนาดาเพิ่มขึ้นแตะระดับ 1.3170 ดอลลาร์สหรัฐ จากระดับ 1.3097 ดอลลาร์สหรัฐ
ดอลลาร์ปรับตัวลดลงหลังผลการสำรวจของไคซิน (Caixin) บ่งชี้ว่า ดัชนีผู้จัดการฝ่ายจัดซื้อ (PMI) ภาคการผลิตในเบื้องต้นของจีนร่วงแตะระดับต่ำสุดในรอบ 77 เดือนที่ 47.1 ในเดือนส.ค. จากระดับ 47.8 ในเดือนก.ค.
ขณะเดียวกัน ดอลลาร์ยังได้รับแรงกดดันจากรายงานของมาร์กิต ซึ่งเป็นบริษัทสำรวจข้อมูลทางการเงิน ที่เปิดเผยว่า ภาคการผลิตของสหรัฐมีการขยายตัวต่ำสุดในรอบเกือบ 2 ปีในเดือนส.ค.  มาร์กิตระบุว่า ดัชนีผู้จัดการฝ่ายจัดซื้อ (PMI) ภาคการผลิตเบื้องต้นของสหรัฐปรับตัวลงสู่ระดับ 52.9 ในเดือนส.ค. ซึ่งเป็นระดับต่ำสุดนับตั้งแต่เดือนต.ค. 2013 จากระดับ 53.8 ในเดือนก.ค. สำนักข่าวซินหัวรายงาน